khistorydata/jeongjo-sjw-relations huggingface dataset:
정조 18년
負罪臣洪樂性疏曰伏以臣再昨冒罪陳章請究言根乞被常憲及伏承批旨未蒙重勘至下現納之敎臣震懍悚蹙罔知攸措聞命以後卽爲嚴査窮覈而達宵歷日終無自現之人臣益不勝煎灼震剝之至實欲鑽地而不可得迺於昨夕馳送錄事於放歸田里罪人金鍾秀處問之則以爲耳聾聽瑩云罪人旣以聽瑩自服則譸張之言不出於臣口雖可知之而第傳說之人終不直言現納之擧尙此稽遲一日二日迄未究竟緣臣之不忠無狀致煩酬應於藥院口啓之時以至國體益損臣分都虧一則臣罪二則臣罪臣罪至此尤合萬殞固宜泥首席藁蹙伏竢譴而一味泯默亦非義分之所敢出玆敢冒萬死泣血仰瀆伏乞聖明亟降鈇鉞之誅嚴勘臣罔赦之罪以勵頹綱以安私分千萬至祝噫嘻金鍾秀之罪可勝誅哉以臣目下危蹙之情急於仰首哀鳴請被嚴誅雖不敢劈破竭論而憤痛駭惋之忱實倍他人按住不得冒死略陳惟聖上垂察焉噫彼鍾秀亦是橫目之流含生之倫則何獨無同得之天而以今日此面臣子乃於聖心稍定膈候纔降之際忍提不忍提之事忍發不忍發之言少無顧忌之意視作尋常之說恣意謄牘汲汲投匭此正所謂其心所在路人所知者也是可忍也孰不可忍也且伊日庭請之擧亶出保護之意大小臣僚莫不蒼黃奔走焦迫呼籲以冀仰格以圖回鑾實是爲臣子者不容已之義也蓋是年是月倍切茹痛慈宮之心卽殿下之心也殿下之心亦慈宮之心也先寬慈心然後可以期回聖心則臣等之疾聲齊籲不於我慈宮而何所因極哉彼乃或謂之做錯或謂之不欲索言用意叵測遣辭陰憯包藏閃忽如鬼如蜮此非一朝一夕之故也必欲禍人家國圖逞胸膈情跡昭著眞贓綻露天神共殛國人齊憤此不但爲慈宮之罪人殿下之罪人而實爲宗社之罪人也此而不明正典刑夬伸王法則天彝斁人紀絶其將國不國而人不人矣伏願聖明廓揮乾斷亟行天討俾君臣父子之大防昭揭不墜於天地之間焉答曰省疏具悉卿懇朝房一款雖見於其疏未嘗問於卿等而卿先提說於疏中於是乎以慰勉之意俾許自拔今見卿疏問於彼彼答以聽瑩云爾則傳之雖不敢聽之者乃誤卿之傳之卽出於追道光景之誠衷此亦臣分人情之所當然在卿何嫌乎予則曰卿之自初疏提及朝房二字甚以爲不可況彼之負犯不係此一款無加於聽瑩無減於錯傳者乎附陳致討之說苛至冤也宜有鳴冤如果有是自有士師此非摸索臆決者明日班聯宜備鼎席安心勿辭視事仍傳曰此批答遣史官傳論仍傳命召
정조 18년
領府事蔡濟恭箚曰伏以臣伏見朝者下藥院批旨膈氣未降聖候欠穩區區焦迫之情曷有其旣南殿行禮期在明朝臣雖愚迷豈不知憧憧聖念坐以待曙而此與祭享之不可進退有異差遲差速無害禮制況量力而行古訓昭著雖匹庶尙云然矣其可以不念玉體之或損强以行之以犯漢臣陛下縱自輕之戒哉連値齋日非所當慮閟宮大享之後更涓吉日求之情禮實爲允當伏乞更加三思亟寢明日動駕之命千萬幸觀晩後氣度當有進退旣有批敎下情顒祝惟在於此禁鍾將動尙此寂然益不勝焦煎之悰不敢恤情地之惶蹙冒死陳箚而深夜瀆擾尤增死罪答曰省箚具悉卿懇簾帳聞已整拂到今豈可進退乎仍傳曰此批答遣史官傳諭
정조 18년
判府事朴宗岳箚曰伏以臣等不忠無狀之罪雖萬被誅戮無以自贖連日瀆擾致煩聖念旣定之膈候又如期而至一則臣等之罪二則臣等之罪也第伏念永禧殿酌獻禮親行隔日而靜攝之候猶未復常則此時動駕恐有添損之節誠不勝萬萬煼灼而況春寒惻惻雖在閭巷之人輪感咳嗽之疾間多有之其在節宣之方尤宜加意將愼改卜吉辰矣若以景慕宮春享相値爲慮則春享後親行酌獻恐未爲晩伏乞聖明更加三思亟寢明日動駕之命千萬至祝臣於特敎之下不敢不章皇退歸而情踪之震懍危蹙與諸大臣等耳今何敢唐突陳箚而焦迫之極他不暇顧乃有此冒瀆之擧罪上添罪莫知所措答曰省箚具悉卿懇簾帳聞已整拂到今豈可進退乎仍傳曰此批答遣史官傳諭
정조 18년
副校理申大尹修撰宋翼孝副修撰李相璜等箚曰伏以永禧殿酌獻禮親行隔宵而目今春寒尙峭日氣不調雖於玉體康寧之時固不宜夙戒鑾蹕冒寒勞動伏況膈候未降之際尤宜愼於節宣保嗇之方而藥院陳啓未蒙允許因仰大聖人追慕至誠憧憧祀典而其在少愈之戒不容暫弛差待日氣之稍暖聖體之夬安改日行禮允合節愼之義臣等實不勝區區憂慮之忱玆敢冒昧聯籲伏乞聖明更加深思明日動駕之命特許還寢焉答曰省箚具悉行禮豈可進退乎
정조 18년
行都承旨蔡弘履坐左承旨徐榮輔坐右承旨李勉兢坐直左副承旨徐美修坐右副承旨兪漢寧坐直同副承旨李羽晉坐注書徐有聞仕鄭文始仕直事變假注書鄭馦仕
정조 18년
大殿王大妃殿惠慶宮中宮殿內閣政院玉堂藥房朝夕口傳問安答曰知道
정조 18년
李勉兢啓曰藥房都提調洪樂性提調徐有防副提調蔡弘履伏聞醫官所傳萬萬焦迫來詣閤外請對矣傳曰彌留之餘越添而然行禮之退定出於不得已病裏悚缺如添一症此時酬接非所可論予藥不問於醫官卿等之所知渠輩診察何以知之乎攻下之劑亦旣多飮卿等退待本院童便蘇合元依昨日例入之可也
정조 18년
李勉兢啓曰領府事蔡濟恭判府事朴宗岳聞藥院所傳下情萬萬焦迫來詣閤外請對矣傳曰藥院之批有下敎者卿等卽爲退去以便予心
정조 18년
李勉兢啓曰時原任閣臣伏聞藥院所傳下情萬萬焦迫來詣閤外請對矣傳曰退去
정조 18년
李羽晉啓曰御營大將李敬懋以東關王廟獻官今方受香出去矣所佩命召來請還納將兵之任不可一刻無摠察之人何以爲之敢稟傳曰都提調摠察從事官發牌聽傳敎
정조 18년
傳于徐榮輔曰左承旨馳詣受香所奉審摘奸以來
정조 18년
李羽晉啓曰藥房都提調洪樂性提調徐有防副提調蔡弘履持湯劑來待矣傳曰入之
정조 18년
李羽晉啓曰時原任閣臣爲承候來詣閤外請對矣傳曰何如是瀆擾乎卽爲退去
정조 18년
傳于徐榮輔曰南殿奉審承旨入侍
정조 18년
以黃海監司李泰永狀啓善績等鎭舊還餉捧未捧待究竟論列啓聞事傳于徐美修曰依狀請施行事回諭
정조 18년
甲寅二月初三日辰時上御重熙堂左承旨入侍時左承旨徐榮輔記事官徐有聞記注官金良倜承膺祚以次進伏訖上曰進御童便調蘇合元七丸入之出榻敎命書傳敎曰膈氣尙未差復情禮殊甚悚缺不可不退行今日行禮更待下敎爲之事分付榮輔曰玉候欠和而動駕有命下情焦迫實爲萬萬矣今承下敎欣喜之極不知何以爲達矣上曰如可强作豈有退行之理乎近日連在靜攝之中而意謂一時表症自當卽差云矣朝起視之失汗大段無以觸風外此諸症亦難自强不得不有此退行之擧予心悚缺顧當如何承旨卽爲馳詣南殿祭物中已爲熟設者使之從後改備未及熟設者一一精奉于櫃欌內後回奏可也上曰王大妃殿進御加味三子湯一貼更爲煎入出榻敎命退承史以次退出
정조 18년
甲寅二月初三日申時上御重熙堂奉審承旨入侍時左承旨徐榮輔記事官徐有聞記注官金良倜承膺祚一提學鄭民始檢校直提學徐鼎修原任直閣徐龍輔檢校直閣鄭大容南公轍以次進伏訖上敎榮輔曰果已奉審而祭物事一依俄筵下敎而爲之耶榮輔曰仰體聖意各別申飭爲之矣民始等曰玉候欠和至有動駕退行之下敎下情焦悶不可勝達晩後諸節更若何上曰一味如前實爲可悶而以酌獻禮之退行尤爲靜攝中憧憧之端比諸今朝反有添加之意矣民始等曰聖孝出天凡於奉先之節祀享之節一念憧憧靡不用極此實臣等所欽仰萬萬者而適値聖候欠和至有酌獻禮退行之擧以聖上奉先追遠之德安得不憧憧耿耿而第伏念靜攝中若因此過費聖慮則有非大聖人保嗇之方伏望深軫保嗇之方焉上曰童便蘇合元連爲進服而少無顯效予之膈氣實爲可悶矣民始等曰童便蘇合元之屬皆是峻劑多數進御不勝悶迫矣命退諸臣以次退出
정조 18년
行都承旨蔡弘履坐左承旨徐榮輔內閣直右承旨李勉兢坐直左副承旨徐美修坐右副承旨兪漢寧坐同副承旨李羽晉坐直注書徐有聞仕鄭文始仕直事變假注書鄭馦仕
정조 18년
藥房都提調洪樂性提調徐有防副提調蔡弘履啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定繼進湯劑爲宜臣等不任區區伏慮敢來問安竝此仰稟答曰知道越添於彌留之餘升降姑無常曉朝之氣不若昨晩之稍勝攻治之劑不可一向不撤童便停止更觀晩後動靜議藥爲可纔有酬應則氣輒忿懣今日亦難召接矣都提擧議藥後出去諸原任若以承候入來則徒添酬應切勿入來事傳之可也
정조 18년
王大妃殿惠慶宮中宮殿內閣政院玉堂藥房口傳朝問安答曰知道
정조 18년
王大妃殿惠慶宮中宮殿內閣政院玉堂藥房口傳夕問安答曰知道
정조 18년
傳于李勉兢曰同副承旨馳詣受香所奉審摘奸以來
정조 18년
李羽晉啓曰藥房都提調洪樂性提調徐有防副提調蔡弘履持湯劑來待矣傳曰湯劑入之卿等退去
정조 18년
傳于李勉兢曰推恩狀啓來到政官牌招開政下批
정조 18년
傳于徐美修曰當該銓官禁推
정조 18년
徐美修啓曰執義徐有泝依下敎禁推傳旨捧入而遞差傳旨依定式捧入之意敢啓傳曰知道
정조 18년
以水原留守李命植狀啓落漏老人追後修報判官金魯成罪狀令該府稟處臣亦惶恐待罪事傳于李勉兢曰諸道旣許追報以本府之地方至於一百三十九人之多漏當初判官之不勤擧行雖甚可駭旣令追報今番特爲參酌必又有遺漏者更加搜訪隨聞狀聞卿則勿待罪事回諭尊年之擧廣慶之典予意何等憧憧諸道擧行未知何以對揚而其中關東則昨日先已入來而草草莫甚此必營邑不勤而然欲令京兆溯考關東十式若果遺漏道伯守令當嚴處姑以三令之意先又下敎此豈爲群老而然一則爲所重二則爲所重諸道擧行其敢忽諸令廟堂嚴飭關東伯諸道一體嚴飭
정조 18년
李勉兢以禮曹言啓曰卽接宗廟署所報則宗廟永寧殿春奉審例於旬前爲之而都提調洪樂性提調具允明俱以身病不得擧行云提調令政院稟旨變通何如傳曰提調許遞前望單子入之
정조 18년
宗廟提調前望單子入之李文源落點
정조 18년
行都承旨蔡弘履坐左承旨徐榮輔內閣直右承旨李勉兢坐左副承旨徐美修坐右副承旨兪漢寧坐直同副承旨李羽晉坐直注書徐有聞仕鄭文始仕直事變假注書鄭馦仕
정조 18년
藥房都提調洪樂性提調徐有防副提調蔡弘履啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定繼進湯劑爲宜臣等不任區區伏慮敢來問安竝此仰稟答曰知道膈症夜朝之間有往無來而神氣則始覺有憊意矣卿等之請診雖至多日而意有所强症輒如期此所以非有關於所重無以酬接今日亦不得許診者也湯劑議定煎入卿等退去宜矣大殿內閣政院玉堂口傳問安答曰知道
정조 18년
王大妃殿惠慶宮中宮殿內閣政院玉堂藥房口傳問安答曰知道
정조 18년
李羽晉啓曰來初五日朝參日次矣敢稟傳曰停
정조 18년
李羽晉啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 18년
兪漢寧啓曰大司憲林蓍喆掌令李益恢持平姜儐尹行喆呈辭執義未差掌令李日運在外監察茶時之意敢啓傳曰知道在外人許遞
정조 18년
李羽晉啓曰藥房都提調洪樂性提調徐有防副提調蔡弘履持湯劑來待矣傳曰湯劑入之今日晩後亦爲稍勝都提調卽爲退去以便予心夕問安勿爲之內閣政院玉堂夕問安亦爲勿爲之
정조 18년
傳于李勉兢曰承旨房仍吏禮換房
정조 18년
傳于徐榮輔曰禮房承旨入侍
정조 18년
李勉兢啓曰開政命下已至經宿老職下批有難遲滯而吏曹判書金思穆有實故參判丁範祖禁推參議前望未下不得擧行何以爲之敢稟傳曰判書給由參判事極爲駭然而時適乏人禁推分揀以前牌申飭使之卽爲開政下批
정조 18년
有政吏批判書金思穆受由參判丁範祖進參議未差右承旨李勉兢進啓曰判書金思穆受由參議未差小臣獨政未安何以爲之敢稟傳曰仍爲之以申大尹爲執義蔡濟恭爲司譯院都提調姜文會爲軍資正尹持範爲典籍洪喜榮爲咸興判官故通德郞李益源贈戶參例兼故通德郞李會晩贈左承旨例兼故獻納李休徵贈應敎例兼以上同知李學淵三代成均進士李復淵贈戶參例兼故通德郞李來源贈左承旨例兼故通德郞李啓晩贈司僕正以上同知李尙琦三代故通德郞李殷衡贈戶參例兼同知李熻考故通德郞李殷臣贈戶參例兼同知李燁考學生吳德曾贈戶參例兼故通德郞吳啓周贈左承旨例兼故弼善吳斗憲贈執義以上同知吳載衡三代故武兼金聖弼贈兵參例兼故武兼金漢明贈左承旨例兼故通德郞金禧始贈掌樂正以上同知金得衍三代贈安溪守墀贈安溪君同知李鎭璧考故正郞趙以進贈禮參例兼學生趙鏊贈左承旨例兼以上同知趙武範兩代學生金尙簡贈戶參例兼故通德郞金光國贈左承旨例兼故通德郞金鼎三贈司僕正以上同知金宗煜三代故通德郞杞恩君兪彦龜贈戶參例兼故通德郞兪𥘺基贈左承旨例兼以上杞寧君兪漢章兩代學生孫㣧初贈戶參例兼學生孫慶來贈左承旨列兼學生孫之千贈掌樂正以上同知孫錫謨三代故郡守吳遂顯贈吏參例兼故縣監吳道宗贈吏議以上同知吳命久兩代以張至顯爲掌令
정조 18년
兵批判書徐有防參判林濟遠病參議宋銓入直參知尹致性病右承旨李勉兢進同知鄭彦裕副司直白師敏竝單付
정조 18년
李勉兢以禮曹言啓曰今二月初六日宗廟永寧殿景慕宮春奉審時永禧殿當爲一體擧行而本殿有頉處纔已修改依前例本殿奉審不爲擧行之意敢啓傳曰知道
정조 18년
李勉兢承文院都提調意啓曰月食已過禮部回咨依例撰出正書安寶後定禁軍騎撥下送于灣府使之傳給鳳城將處以爲轉致北京之地何如傳曰允
정조 18년
大司憲林蓍喆大司諫李鼎揆執義申大尹司諫李錫夏掌令李益恢持平姜儐尹行喆獻納洪秀晩修撰宋翼孝副修撰李相璜正言南履翼啓曰噫嘻痛矣賤臣金鍾秀本以戾惡所鍾專懷凶禍之圖事君父惟以行胸臆爲務在國是惟以蔑倫常爲主傳襲有源蓄積有素甚至於今番凶疏而極矣噫嘻其所謂飾詐罔上等語何爲而發也園幸時伊日之事臣等亦有身親仰覩者今不忍復提重慼我聖心而當時煼灼之狀苟有秉彝孰不血涕噫彼鍾秀亦一北面於我殿下者抑獨何心忍爲此不忍言之言於時移事過之後有若乘機而逞計者乎曰飾曰罔卽爲無其實而虛張者道也是可忍耶乃若閟宮展拜時庭請之擧又出於今日臣子萬萬焦遑之心則渠乃以庭請慈宮謂之做錯者亦果何許凶腸以其情理之不當爲耶事面之不當然耶此猶不足至曰不欲素言若有許多可言之事而姑爲不發者然其無限包藏顯然詆斥畢露無餘此又可忍耶此非一朝一夕之故蓋其藏蓄醞釀隨處肆發噫龍蛇可化爲赤子鍾秀豈肯爲殿下臣哉以我殿下出天之孝倍切是年撫時之感聖懷之疚傷王候之愆和無時不然而此際凶疏之闖呈遂致膈候之添加以若貫盈之罪惡豈可一刻容貸於覆載之間乎請放歸田里罪人金鍾秀爲先施以中道付處之典答三司新啓曰爲先依啓
정조 18년
甲寅二月初五日初更上御重熙堂左承旨入侍時左承旨徐榮輔記事官徐有聞記注官承膺祚洪樂游以次進伏訖上命讀公事書判付訖命退承史以次退出
정조 18년
行都承旨蔡弘履坐左承旨徐榮輔內閣直右承旨李勉兢坐直左副承旨徐美修坐直右副承旨兪漢寧坐同副承旨李羽晉坐注書徐有聞仕鄭文始仕直事變假注書鄭馦仕
정조 18년
藥房都提調洪樂性提調徐有防副提調蔡弘履啓曰伏未審夜間聖體調攝若何寢睡水剌之節何如膈間往來之候快臻平履之慶而憊候亦何如臣等率諸御醫趁早入診詳察聖候議定繼進湯劑爲宜臣等不任區區伏慮敢來問安竝此仰稟答曰知道醫官往傳之言卽昨夜酬應之後微升之謂今日晩後如昨日之差勝卿等切勿留待卽爲退去宜矣大殿內閣政院玉堂口傳問安答曰勿爲問安
정조 18년
王大妃殿惠慶宮中宮殿內閣政院玉堂藥房口傳問安答曰勿爲問安
정조 18년
李羽晉啓曰禁衛榮將官來言今日本營軍兵日次私習云矣敢啓傳曰知道
정조 18년
李羽晉啓曰御營聽將官未言今日本廳軍兵日次私習云矣敢啓傳曰知道
정조 18년
蔡弘履啓曰右承旨李勉兢左副承旨徐美修右副承旨兪漢寧同副承旨李羽晉因副修撰李相璜謂有情勢陳疏徑出原疏以國忌齋戒纔已退却矣竝卽牌招察任何如傳曰允
정조 18년
傳于李勉兢曰禮房承旨入侍
정조 18년
藥房曰傳啓曰臣等伏見問安啓辭批旨有今日晩後如昨日之差勝之敎臣等誠不任慶幸而第閟宮親享只隔數日矣膈氣雖幸稍降憊節尙未快復而況多日靜攝之中節宣若或失宜則症候必致添損顧今一時之酬應尙切悶迫連日之勞動尤當如何固知我殿下克軫少愈之戒仰體惟憂之念何待臣等之冒陳而尙未承攝行之命下情萬萬焦鬱玆敢相率呼籲伏乞亟降親享停止之命千萬顒祝惶恐敢啓傳曰知道南殿行禮姑未爲之先行宮享有所不敢所以有禮房承旨入侍之命也都提調先退去宜矣
정조 18년
傳于李勉兢曰留院上疏入之
정조 18년
以去三十日左議政金履素右議政金憙侍命啓辭傳于李羽晉曰勿待命事遣史官傳諭仍傳命召
정조 18년
吏批有口傳政以李潞秀爲全州判官金履裕爲果川縣監
정조 18년
李羽晉以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 18년
徐美修以義禁府言啓曰放歸田里罪人金鍾秀爲先施以中道付處事承傳啓下矣金鍾秀江原道平海郡付處而方在京畿楊州地以承傳內辭意具罪目依例發遣府都事自楊州執捉仍令押送配所何如傳曰允
정조 18년
修撰李相璜疏曰伏以臣以金鍾秀懲討事仰徹一疏略效沐浴之誠而以請律之有違格例旋蒙還給之命矣討賊義嚴不容晷刻遲緩臣於翌曉略改措語呈送喉院則喉院之臣以還給之疏不可以略改措語遽然捧納且値齋日尤非可論爲言而退送矣臣遂全改措語使之入徹則牢執不捧依舊退送前後二日凡五呈而五阻矣門鑰已下旣無更爲往復之勢翌日則臣方與兩司諸臣同倡大論將爲合啓聲討之擧則一邊徹啓一邊呈疏事面屑越疏擧則未免中撤矣喉院之阻搪言疏誠非美事是豈爲臣一人疏之未徹而謂哉苟使臣辭氣激昻使見之者代爲之慷慨憤惋則彼亦豈有漫漶退送之理也臣實自反之不暇顧安敢咎責他人而臣雖疲劣其職則三司三司之疏値齋留院自是古規而緣臣無似自臣廝壞撫躬慙恧靡所容措伏乞聖明亟命鐫削臣職名以爲不職之戒喉院之越規阻徹亦不可爲盡出納之責亦賜譴斥以爲杜後弊之方焉省疏具悉疏旣違式則改呈而亦却非矣當該諸承旨從重推考爾其勿辭察職
정조 18년
甲寅二月初六日巳時上御重熙堂禮房承旨入侍時左承旨徐榮輔記事官徐有聞記注官金良倜洪樂游一提學鄭民始檢校提學徐有防檢校直提學徐鼎修檢校直閣鄭大容南公轍以次進伏訖民始有防等曰問候上曰膈氣一味無差勝之效矣民始等曰寢睡水剌之節何如上曰以膈煩痰嗽之故不得善寢飮食亦不能如常矣民始等曰今年以來勞動過多酬應甚煩而園享宮祼後尤爲添損今番症候卽伊時彌留之致今雖少有差勝之節姑且靜攝深軫保嗇之方允爲大聖人節宣之道而宮享隔日尙無還寢之下敎下情不勝焦迫矣且以南殿行禮之因靜攝退行聖孝歷屢日猶憧憧症候之越添亦未必不由於此然宗社付托之重殿宮惟疾之念我殿下豈不思仰體之道乎伏聞諸臣以宮享親臨還寢事將仰請云而臣等旣又登筵職在近密且兼保護敢此仰達特加三思區區之望也上曰諸症尙此彌留勞難强力將事且南殿行禮不可不先爲宮享則當有還寢之擧矣仍命書傳敎曰宮享隔日而南殿行禮姑未爲之宮享則攝儀事令該曹知悉民始曰北漢城餉以革罷保還移轉各邑之意筵稟定式矣磨鍊一年應下耗條則當分爲二萬二千餘石盡分此數則近邑之民必難擔當故已與畿伯相議分給中減五千石自本廳鳩聚記簿貸下者及從他拮据限一萬五百兩輸送畿營貿米三千五百石依捧留例分置各邑每年輸送耗條以爲補用之地僧倉還則不但寺僧之聊賴奠接專在還穀渠輩不得入城故元無派給都民之事此則與保主人有異別無爲弊之端依前使摠攝主管糶糴則餘數當爲移轉者一萬五千石以此分排於十餘邑則不至偏重難便之患而各邑中坡州積城抱川本是北漢屬邑中間坡積兩移屬臨長兩鎭抱川則因邑倅之疏請不受移轉而到今變通之際不可不依舊劃屬分排與畿伯往復停當故敢此仰達矣上曰依爲之民始曰北漢守護之道專在於各寺僧徒其所奠接之方不可不各別顧恤僧徒弊瘼中畿邑守令藍輿軍之役最爲難支而此後移轉定式之後邑倅之往來尤當頻數若擧皆責出則勢難支當此與外方寺刹有異責出輿軍已極不可且自西門入去之路足可騎馬往來則不必如是取便此後則北漢僧徒責出輿軍之事一切嚴禁而如是出擧條定式之後或有冒犯者管城將檢察枚報自本廳草記重勘之意申飭知委何如上曰依爲之命書榻敎曰守令有闕之代令該曹口傳差出待下批與未辭朝守令當日辭朝命書榻敎曰進御交感降氣湯自今日停止命書榻敎曰下直守令留待諸臣以次退出
정조 18년
藥房提調徐有防副提調蔡弘履啓曰伏未審夜間聖體調攝若何寢睡水剌之節何如膈間往來之候益臻快復之慶而憊候亦何如臣等率諸御醫趁早入診詳察聖候議定湯劑爲宜臣等不任區區伏慮敢來問安竝此仰稟答曰知道膈脴漸豁憊意益勝而調補之劑非可論於熱腔議藥自今日停止卿等退去問候亦勿爲之可也
정조 18년
徐榮輔啓曰來十一日輪對日次矣敢稟傳曰爲之
정조 18년
李勉兢啓曰來十一日朝參日次矣敢稟傳曰停
정조 18년
徐美修啓曰左尹沈煥之除拜後過三日不爲出肅依定式推考警責仍卽牌招察任何如傳曰允
정조 18년
傳于徐榮輔曰左承旨入侍
정조 18년
傳于李羽晉曰諸承旨持公事入侍
정조 18년
傳于李羽晉曰下直守令入侍
정조 18년
傳于李羽晉曰吏兵換房
정조 18년
傳于李勉兢曰近以行禮之差進爲夙宵憧憧今則差勝足可爲之南殿酌獻禮當於再明日行禮該房知悉
정조 18년
李羽晉啓曰京畿老人開錄啓本纔已啓下矣政官牌招開政以爲加資下批之地何如傳曰允
정조 18년
傳于李羽晉曰吏曹參判丁範祖從重推考
정조 18년
有政吏批判書金思穆受由參判丁範祖進參議未差同副承旨李羽晉進啓曰判書金思穆受由參議未差小臣獨政未安何以爲之敢稟傳曰仍爲之以任希厚爲掌樂僉正成雲柱爲司宰僉正故通德郞任聖佐贈戶參例兼故通德郞任摰贈左承旨例兼成均進士任東老贈司僕正以上同知任銈三代故都正林象翼贈吏參例兼贈司僕正林世良贈吏議故副率林宗儒贈司僕正以上同知林仁浩三代贈戶參吳道明贈戶判例兼贈左承旨吳必昌贈戶參例兼贈執義吳熽贈左承旨例兼以上知事吳著三代故通德郞金履晉贈吏參例兼故縣監金純行贈吏議故府使金時保贈司僕正以上同知金道淳三代學生鄭萬俊贈戶參例兼學生鄭文奎贈左承旨例兼學生鄭潯贈掌樂正以上同知鄭宅臣三代故折衝金顯國贈戶參例兼故通德郞金鼎泰贈左承旨例兼故通德郞金礸贈司僕正以上同知金命赫三代故通德郞金碩寬贈戶參例兼學生金潤贈左承旨例兼學生金時萬贈司僕正以上同知金瑞豐三代故通德郞申宗岳贈吏參例兼故通德郞申思益贈吏議成均進士申弼諧贈司僕正以上同知申匡堯三代
정조 18년
李勉兢以兵批言啓曰同知中樞府事池得球盧達宗黃德謙僉知中樞府事崔䘻李始集安重煜韓德亮金鼎夏文弼呂金振兌李春世李成遠黃時規李世佑五衛將李文顯俱以老病之人或肅謝或在外景福宮衛將鄭彦裕病難供職呈狀乞遞輪番之任不可久曠竝今姑改差何如傳曰允
정조 18년
兵批判書徐防防進參判林濟遠病參議宋銓入直參知尹致性病右承旨李勉兢進以鄭昌順鄭好仁爲知事李冕膺柳孝源爲同知洪樂恒林道浩睦萬中爲僉知金鳳益爲慶熙將金達曾爲長山別將姜瀚黃重錫金富三金澤瑞金尙興李成蕃李宜春劉宗翼徐德世申潚李澤基李敬基李聖錫李晩馨崔景爲加設同知權任宋重亮崔光億金履規李蓍周楊宗潤崔之宗徐是修洪壽澤金成虎姜碩範徐弘規韓雲佾金宗赫爲加設僉知康漢淵爲方山萬戶副護軍鄭守璧李顯福趙慶進李栭漢白師夏金命赫禹弼昌韓世垕任璛趙泰喆李萬庥洪圭輔宋楷李泰澤李膺擧李學淵張貴彬白任大洪錫箕孫景祖申楫李寧濟鄭彭齡金泰鎰金涑高時淵鄭昌仁孫聖寬閔有洙尹博基李行祥徐衍修李文顯李萬運洪大猷韓光瑞李宅源韓光傳金富協丁文壽安昭金曦金聖彙徐命寀李煥魚成䚬李漢彬金載泰金世益李春苾吳彦恒康潤韓聖謨姜德鳳金聖彬韓德良鄭忠燁金源崔德徵李華濟韓時佐朴文彩金衡萬金興起林重彬金德重李晩恒金時炯金潤國尹商莘李日運副司直金基正崔黃㮋金寅爕柳星鎭以上竝單付
정조 18년
李羽晉以弘文館言啓曰本館上番闕直事甚未安今日政新除授玉堂待下批卽爲牌招入直何如傳曰允
정조 18년
吏批再政以尹羽烈爲校理申光直爲工曹正郞徐謙淳爲健元陵令申大尹爲副修撰韓百源爲漢城主簿
정조 18년
以兵曹慶科及謁聖初試殿試合設分設當否大臣文任將臣收議草記傳于徐榮輔曰知道當初謁聖之欲行於慶科前一日以謁聖年條之太遲未有甚於近年而然也武初試之合設分設俱有掣肘諸議同然且直赴人試券一事果如泮長擧條以此以彼當有闊狹領相議之文武各設初試以爲飾慶慰悅之道云者其說甚好而遐方多士必未及於旬三矣領府議之以武初試五百分屬庭謁兩日略依丁亥年例云者其說亦好而先朝丁亥年謁聖與慶科初試殿試竝皆合設於同日則丁亥之例亦有差殊矣大抵合設最爲兩便而今番慶科爲所重也恐有因便之嫌若就兩相議擇用則文設初試以慰悅之武分兩科示爲所重庶可以各自有據慶科文科初試先行於今二十五日而武初試依初擇日設行殿試及唱榜依例分日擇吉事分付謁聖則當於二十六日爲之爲多士之慰悅旣設初試則武士亦必願其各設慶科所重何如當令均歡謁聖武初試亦於十三日分所設場差退一兩日試取事分付
정조 18년
徐榮輔以禮曹言啓曰臣允大與戶曹判書臣沈頤之進詣大報壇奉審則奉室風遮草芚二番饌卓床巾二件籩十箇大尊羃一箇小尊羃一箇鼎羃二箇扃三箇篳三箇笓一箇砂尊二箇砂分兒三箇砂碗六箇砂大貼六箇砂貼匙六箇壇上方甎八張紅紬衣二件皁紬衣五件白紬中單十件白紬裙十件白紬帶五件幅頭一部价幘冠五部進賢冠七部皮弁冠五部金銅革帶三件白布襪五件烏皮履十五件鍾三十二枚鍾流蘇一層磬雉尾羽二層鍾磬結紅索二巨里干四箇磬懸絲五箇角搥二柄甲黃幕一浮三十幅內三幅甲黃帳一浮三十四幅內一幅內簷黃帳二浮各十一幅內各二幅黃張二浮各二十六幅內各一幅油遮日六浮各十四張付內十二張白布遮日一浮五十幅內五幅白細木內揮張二浮各十四幅內二幅白木外揮張二浮各十四幅內各一幅黃綿絲中束乼二艮衣黃綿絲小束乼三艮衣黃綿絲三甲所二艮衣廣別大束乼一艮衣中束乼一艮衣小束乼二艮衣從享位白布帳一浮十幅內一幅油庶日二浮二十張付內十張中束乼一艮衣饌幕白布帳一浮十四幅內一幅油遮日一浮三十張付內十張中束乼一艮衣典祀廳三甲所一艮衣竝破饌卓床巾二件雉尾箒二柄雉尾東西南紅箭門柱根塗灰壇下方甎十八立鎌子二箇鍤一箇從享位紫的細褥二件內外拱望拜禮床巾一件架子一部紅紬衣二件皁紬衣五件白紬中單二件价幘冠五部舞翟二箇雉尾甲黃幕五幅竝渝傷趁卽改備修補之意分付各該司何如傳曰允
정조 18년
徐榮輔以禮曹言啓曰今二月初九日永禧殿酌獻禮親行時自上當有散致之禮而正日只隔二日散齋則勢未及依例磨鍊殿下自今日散齋一日於別殿致齋一日於正殿凡散齋不弔喪問疾不聽樂有司不啓刑殺文書致齋惟啓享事諸享官及近侍之官應從升者竝散齋一日於正寢致齋一日於本司陪享百官諸衛之屬守衛殿門者各於本司淸齋一宿事知委何如傳曰允
정조 18년
徐榮輔以禮曹言啓曰今此慈殿恰躋五旬慈宮恰躋六旬稱慶文武科殿試及唱榜依例分日擇吉事命下矣卽令日官池景喆推擇則殿試今二月二十八日放榜來三月初十日卯時爲吉云以此日時定行何如傳曰允親臨處所文試則殿庭武試則春塘臺爲之可也
정조 18년
徐榮輔以禮曹言啓曰慈殿恰躋五旬慈宮恰躋六旬合二慶慶科庭試文科設初試事命下矣在前庭試初試或有分兩所分三所試取之例今番則何以爲之而初試額數今番則取幾人乎敢稟傳曰分兩所取三百人可也
정조 18년
李勉兢以備邊司言啓曰卽見黃海監司李泰永捧未捧狀啓則以爲延安府還上各穀今年折半停退後新還當捧一萬二十一石四斗內未捧爲六千六百五十三石九斗該府以尤甚災邑民情誠爲遑汲而歲末勘報不過三分之一者溯古未有萬萬驚駭今若以未準居末循例論勘則恐非重穀簿懲後弊之道不可以賑事之方張有所參恕延安府使兪漢敦罪狀令攸司稟處爲請矣朝家於本邑民情曲加軫恤新還停退至於折半則折半之中未捧之數又過三分二者事未前聞萬萬驚駭若然則朝家蠲恤之政將無所施不可以大賑之方張有所曲恕該府使兪漢敦爲先罷職令該府拿問嚴勘未捧穀物待秋成使之準捧充簿之意各別嚴飭雖以道臣言之若能先期察飭豈有是理且況道臣之論罪守令先爲罷黜仍以令攸司稟處爲請卽不易之例似此罪犯旣知其不可參恕而不爲罷黜只請稟處者亦甚駭然黃海監司李泰永姑先從重推考何如傳曰允該府使事待今年捧糴令道臣報來後更爲稟處可也
정조 18년
徐美修以義禁府言啓曰再明日擧動時各差備都事當爲備員都事朴宗球親病不仕之代令該曹口傳差出以爲分排之地何如傳曰允
정조 18년
吏批有口傳政以李鎭熙爲禁府都事
정조 18년
甲寅二月初七日巳時上御重熙堂左承旨入侍時左承旨徐榮輔記事官徐有聞記注官承膺祚洪樂游稟事閣臣鄭大容以次進伏訖上命榮輔讀公事書判付大容曰今番慶科庭試文科直赴人皆爲許赴事曾有傳敎矣第慶科旣無初試則應試等事有不得不稟定者擧人之當直赴者試紙與儒生試紙體樣本自不同且直赴則易書儒生則自書此已節節掣肘至若一場內試券安寶與踏印之相雜溯考前後謄錄終無可據之例自下擧行多有疑眩難便者故敢此仰達矣上曰卿言亦然自書與易書之別雖無所關試券之安寶與踏印相雜果如何收議批答中當措辭處分矣出擧條命退諸臣以次退出
정조 18년
甲寅二月初七日未時上御誠正閣諸承旨持公事下直守令入侍時行都承旨蔡弘履左承旨徐榮輔右承旨李勉兢左副承旨徐美修右副承旨兪漢寧同副承旨李羽晉記事官徐有聞鄭文始記注官承膺祚洪樂游檢校直閣南公轍全州判官李潞秀咸興判官洪喜榮金川郡守李命瑀果川縣監金履裕以次進伏訖上曰守令進前咸興判官洪喜榮奏職姓名上曰除守令者爲幾次喜榮曰曾經四邑矣全州判官李潞秀奏職姓名上曰下去善爲之當於科後下去乎潞秀曰然矣金川李命瑀奏職姓名上曰從速下去果川縣監金履裕奏職姓名上曰果川非但孔途劇邑近來則治道凡節稍異於他邑務從便民之政可也上曰竝宣諭羽晉讀傳宣諭訖羽晉曰全州判官李潞秀七事誦對之際倒換次序推考何如上曰依爲之出擧條上命守令先退命諸承旨書公事判付訖勉兢曰今此京外守令邊將薦擧單子纔已捧入而其中應薦不薦人令該曹察推何如上曰依爲之出擧條仍命承史退出
정조 18년
行都承旨蔡弘履齋宿左承旨徐榮輔內閣齋宿右承旨李勉兢差祭左副承旨徐美修齋直右副承旨兪漢寧齋直同副承旨李羽晉奉命出去注書徐有聞奉命出去鄭文始齋直事變假注書鄭馦仕
정조 18년
大殿王大妃殿惠慶宮中宮殿內閣政院玉堂口傳問安答曰知道
정조 18년
兪漢寧啓曰禁衛營將官來言今日本營軍兵日次私習云矣敢啓傳曰知道
정조 18년
兪漢寧啓曰御營廳將官來言今日本廳軍兵日次私習云矣敢啓傳曰知道
정조 18년
傳于徐榮輔曰禮房承旨馳詣景慕宮奉審摘奸以來
정조 18년
傳于兪漢寧曰文廟獻官進去承旨奉審後摘奸書啓
정조 18년
傳于兪漢寧曰兵曹判書從重推考
정조 18년
以右副承旨李晉秀守令邊將薦擧單子傳于李羽晉曰前此六承宣幾皆爲之則渠敢越例疊爲若此則正月內承宣百人入院則番番人人皆爲之乎此亦癡濫之一端勿施出給禁將使之校正
정조 18년
兪漢寧以兵曹言啓曰本曹收議草記批旨內有庭試慶科武科初試依初擇日設行謁聖初試亦於十三日分所設場差退一兩日試取事分付之命又伏承與諸武將相議草記事口傳下敎矣臣與壯勇大將金持默御營大將李敬懋訓鍊大將趙心泰禁衛大將李漢豐齊會相議則諸將臣以爲自兵曹初以四所磨鍊各部各道類聚均排竝設分取之論槪出於簡試取防奸僞之意而第庭試謁聖規矩各異隨入格試取之際恐涉紛紜且兩科規竝試之間易致遲滯臣等賤見則謹依傳敎內辭意謁聖初試分所設場於南別營南小營而差退一兩日試取則庶無擧子輩兩試相値呼不雜亂之弊云而摠戎使鄭民始亦以別無他見爲言矣將臣諸議旣無異辭擧子物情亦願各赴云慶科庭試武科初試依例分設於訓鍊院慕華館謁聖武科初試亦爲分設於南別營南小營竝自今日捧單之意敢啓傳曰知道
정조 18년
右承旨李勉兢書啓臣承命大成殿內奉審無頉尊所祭物祭器祭井奉審精潔諸執事進排官摘奸無頉啓聖祠奉審無頉尊所祭物祭器奉審精潔諸執事摘奸無頉尊經閣書冊抽牲考閱無頉之意敢啓傳曰知道
정조 18년
徐美修以備邊司言啓曰戶曹判書沈頤之所啓以爲嶺南漕倉換貿米價一萬六千五百兩趁春初劃給然後可以及時換貿而本道壬子耗條作錢爲四千一百餘兩不足之數一萬二千四百餘兩無他推移之道下詢廟堂及今拮据爲辭矣見今春漕不遠換貿時急而本道昨年再昨年耗條與元還作錢僅爲四千一百十二兩零則其餘不足之數及今準劃然後可以擧行本道無他貯留之錢貨只有辛亥尙州聞慶等邑元還作錢一萬五千四百四十兩零爲前頭貿穀而置本道就此中一萬二千三百八十七兩零姑先推移取用待耗作錢有裕還爲充補之意分付於該曹該道何如傳曰允
정조 18년
徐美修以義禁府言啓曰明日擧動時各差備都事當爲備員而新除授都事李鎭熙時在全羅道全州地云都事趙用鎭奉命在外竝令該曹口傳相換以爲分排之地何如傳曰允
정조 18년
吏曹口傳政事禁府都事趙用鎭東部令沈養之相換禁府都事李鎭熙典牲奉事李祉亨相換
정조 18년
行都承旨蔡弘履坐左承旨徐榮輔坐右承旨李勉兢坐直左副承旨徐美修坐右副承旨兪漢寧坐同副承旨李羽晉坐直注書徐有聞仕鄭文始仕直事變假注書鄭馦仕
정조 18년
大駕詣永禧殿入齋室後內閣政院玉堂藥房口傳問安答曰知道
정조 18년
王大妃殿惠慶宮遣承旨問安答曰知道
정조 18년
李勉兢啓曰司僕內乘來言捲簾取稟傳曰捲三面
정조 18년
兪漢寧啓曰臣漢寧王大妃殿惠慶宮問安進去下直之意敢啓傳曰知道
정조 18년
大司諫李鼎揆司諫李錫夏掌令李益恢持平姜儐尹行喆獻納洪秀晩正言南履翼等聯名疏曰伏以討賊之擧不容暫緩合辭之啓不可不嚴臣等俱以無似職忝兩司目見亂賊之出而未能卽地沬飮當日聲討而齊籲於曆日之後瀆擾於靜攝之中揆以義分尙切悸懍及夫徹啓之日半夜忽遽齟齬文字自歸草率雖幸兪音卽下懲討有期而屛伏私次罔知所以自靖之義卽伏見都憲陳疏自訟緩討之失臣等於是懼然而慙怵焉而懼尤不知所以自措也臣等之罪旣難獨逭其所自處宜無異同而義重陪扈不敢冒瀆今始聯章自列伏乞俯垂諒察亟降威罰以爲懲討稽緩者之戒焉臣等於訟罪之章不宜贅他而第於近日承宣之事有所可駭者略此附陳焉惟允之體雖在尋常章牘苟係言事宜無壅遏之弊而伊日合辭何等嚴重之大義理則職在出納之地不善導達未卽入徹固已萬萬可慨而臣等憂悶所激疏斥喉院期於捧納則終始牢却恬不自處廉防都喪令人代羞後弊所關誠非細故不可以事屬旣往仍而置之臣等謂當該承宣施譴削之典以勵廉防而杜後弊斷不可已也
정조 18년
都承旨蔡弘履左承旨徐榮輔右承旨李勉兢左副承旨徐美修右副承旨兪漢寧同副承旨李羽晉聯名疏曰伏以臣等卽伏見兩司聯疏之到院者以日前合啓之不卽入撤臺廳聯疏之亦爲退却盛論臣等或謂之可駭或謂之壅遏或謂之不善導達或爲之廉防都喪張皇詆斥語意深緊至請譴削之典臣等誠不勝愧恧之至噫彼金鍾秀貫盈之惡凡有秉彝之天者孰無齊憤之心而況臣等職居近密其所明張之討豈後於諸臺則請討之啓惟恐捧入之或緩而時値靜攝群情焦遑此時瀆擾仰煩酬應決非臣分之所敢出參倚道理保護爲重故果以聖候復常後卽當捧入之意屢次往復區區之見竊以爲諸臺臣憂遑之情沬飮之誠商量緩急竝行不違不料其言之乃如是相反以此罪臣固所甘心至於疏斥云云亦不足多辯諸臺第三日忽呈一疏要以入撤而諸臺陳疏大違格例故初不坼見亦勿呼望則以此違格例不坼見之疏謂之侵斥迫令處義者誠莫曉其說凡章疏之急於呈撤者往往有論斥喉院俾阻搪不得以爲妙方而至如此疏則旣出於諸臺之齊聲而又況下語用意不比尋常臣等豈可以其言之太不相諒晏然在職不思所以自引之道重自歸於喪廉之科乎玆敢相率陳章徑出禁扃伏乞聖明亟命鐫削臣等之職以謝人言以靖私義不勝幸甚
정조 18년
以行大司諫李鼎揆等上疏傳于徐美修曰何待自引已以義分之意有所下敎則何敢自引而論人乎傳敎中不但有爲先二字苟欲發啓則何必無端虛送半日以致値齋乎事非時急況伊時適因調攝明知其難於酬應過三更不出日暮姑停非守閤非詣臺無省記而在闕中甚至具書出而所謂禁令看作等閑乃敢口而呼之手而書之無難登徹及見改措語之啓他人爲說諸臺復爲而已初未嘗槪及於不忍之由而抹下數句有關朝體雖不如是爲說豈無他辭且況又涉於禁條者乎凡此諸般之罪豈以臺閣自居哉原疏還給一倂亟施不敍之典捧納承旨從重推考承宣上疏亦爲還給其在廉隅暫伸亦或一道竝許遞
정조 18년
大司憲林蓍喆疏曰伏以臣猥以無似忝叨匪據于今六朔于玆矣曾無絲毫之補徒添罪戾之積每自循省惶愧無地況自朝參以後臣之職名便屬已遞難冒之義悉暴前疏召命之下積犯違傲惶霣之極惟大何是俟迺者金鍾秀凶疏適發於此際大論方張懲討義急區區私義有不敢言不避顚倒之嫌擬效明張之義而緣臣鈍滯未及周旋於事發之日反致瀆擾於靜涉之中稽討之罪自知難逃且況發啓之際溯陳舊惡則語多涉禁不得登撤只論新罪則忙急構草文不達意以若貫盈之宿罪旣未得逐條而臚列以其凶悖之疏語亦未能嚴辭而打破畢竟論列終未免草草而止輿憤之愈激公議之益拂可推而知也靜究厥由一則臣罪二則臣罪雖幸所請之蒙允益切私心之慙憤由前由後臣之狼狽殆無餘地尙何顔面復廁臺列乎玆敢冒入文字仰瀆崇嚴伏乞聖明亟降威罰重勘臣罪以爲居臺閣忽於懲討者之戒焉臣旣自訟之不暇豈敢贅他而第伏念譸張傳說之必有其人大僚旣言於再疏斥遠云云之初未覩聞大僚亦已自明則譸張之自有其人昭不可掩而聖批之下其所嚴査卽不過盤問不干之下隷而已竟無別般査出之擧末乃以罪人聽瑩之答要作憑信之資若無更問者然臣誠爲大臣慨然也噫譸張傳說嗾出凶疏是何等劇罪而初不究覈則已旣曰究覈而以自首之無人罪人之隱諱置之不問者揆以國綱寧有是理乎臣謂罪人陪隷奴傔亟令該曹捉囚窮覈期於斯得斷不可已也
정조 18년
以大司憲林蓍喆上疏傳于徐美修曰前此謄傳之際周旋頗似鍊熟今番擧措節節郞當僚臺皆施不敍之典況憲長乎一體捧傳旨疏語有大不可者奴傔帶隷豈可問乎況朝房事不但餘事之餘事彼雖聽瑩云而傳之者領相外豈有別人乎身爲風憲之長爲此無於法之請者彼固千千萬萬不足惜獨不念朝體乎原疏還給捧納承旨推考因此疏始知伊時大臣之推覈隨駕卿宰以下帶隷之擧矣此亦豈非極不可乎旣捧自現又爲替問然則置卿宰於欺隱之科也大臣事萬萬慨然矣
정조 18년
以諸承旨許遞傳旨傳于李羽晉曰一伸足矣仍任卽爲牌招推移入直
정조 18년
吏曹都承旨蔡弘履左承旨徐榮輔右承旨李勉兢左副承旨徐美修右副承旨兪漢寧同副承旨李羽晉以上仍任事承傳
정조 18년
李羽晉啓曰都承旨蔡弘履左承旨徐榮輔右承旨李勉兢左副承旨徐美修右副承旨兪漢寧牌不進推考傳旨及罷職傳旨今方捧入而坐直無人何以爲之敢稟傳曰諸承旨只推與都承旨更爲牌招
정조 18년
李勉兢啓曰卽者議政府錄事來言領議政洪樂性以爲傳敎之下萬萬悚蹙罔知攸措走伏金吾門外恭竢鈇鉞之誅云仍納命召何以爲之敢稟傳曰猶以朝體爲念臺批難之矣聞承宣言左右相則伊時竝與錄事而捉詰云然則卿之替治卿宰帶隷比此雖謂之無所失亦可左右相事豈特曰慨然而已何其太疑眩於疏辭而太做錯於覈問也卿須安心勿待命朝赴陪班撼頓必多卽爲還第事遣史官傳諭仍傳命召
정조 18년
李勉兢以兵曹言啓曰今二月二十六日謁聖武科殿試節目當爲磨鍊而凡於殿試親臨與命官前期稟旨後節目磨鍊事曾有定式矣今番則何以爲之而處所以何處爲之乎敢稟傳曰春塘臺當親臨矣
정조 18년
副修撰申大尹疏曰伏以臣卽伏見大司憲臣林蓍喆留院疏槪則自訟緩討之罪仍請重勘之典矣荒蕪之辭草率之言未足謂之討凶賊之義而且伏況合啓之後時簡通自歸懲討之稽忽臣亦同參中一人滿心恧蹙靡所容措憲臣旣以此引罪則臣何敢以職名之斯改獨自晏然於直次乎玆敢忙陳短章徑出禁扃伏乞天地父母俯垂諒察亟遞臣職仍治臣擅離之罪以肅朝綱千萬幸甚
정조 18년
以副修撰申大尹上疏傳于李羽晉曰節節做錯罷職伴直玉堂亦爲遞差
정조 18년
永禧殿酌獻禮親行敎是時贊禮禮曹判書閔鍾顯典祀官奉常正金熙朝殿司令金健柱執禮司僕正鄭東榦第一室執尊修撰宋翼孝第二室執尊副司果尹序東第三室執尊副修撰申大尹第四室執尊副司果沈奎魯第五室執尊兵曹佐郞柳師模第一室大祝獻納洪秀晩第二室大祝掌令張至顯第三室大祝校理尹羽烈第四室大祝兵曹正郞尹魯東第五室大祝兵曹正郞洪大協盥洗位兵曹正郞安經心戶曹正郞金良倜爵洗位禮曹佐郞趙章漢禮曹正郞曺亨壽贊者引儀金東覽李命心謁者引儀任希澤兼引儀尹夔欽贊引兼引儀許㬘李萬羽祭監監察金光遇申應漢
정조 18년
甲寅二月初九日卯時上詣永禧殿酌獻禮擧動入侍時行都承旨蔡弘履左承旨徐榮輔右承旨李勉兢左副承旨徐美修右副承旨兪漢寧同副承旨李羽晉記事官徐有聞鄭文始記注官承膺祚洪樂游一提學鄭民始檢校直提學徐鼎修以次隨駕上具遠遊冠絳紗袍乘輿出協陽門肅章門入仁政門至仁政殿降輿御幕次榮輔跪進香祝上親押訖乘輿出仁政門降輿乘輦領議政洪樂性領府事蔡濟恭判府事朴宗岳以次進前曰屢日調攝之餘趁早勞動聖體若何上曰一樣矣樂性等曰玉候快復行酌獻禮於南殿陟降之靈想必悅豫矣上出進善門敦化門至永禧殿紅箭門內降輦乘輿入殿內御齋室少頃改具冕服就外板位行四拜禮入殿內奉審訖還御齋室行禮時至上詣殿門內板位行四拜禮詣第一室行酌獻禮詣第二室第三室第四室第五室如右行禮訖就板位行四拜禮復行四拜禮詣望瘞位望瘞訖還御齋室上曰御眞以日候之未晴不得如禮奉審明春展謁時當奉審承旨及本殿各其知悉明春稟達可也上改具遠遊冠絳紗袍乘輿出殿大門乘輦所降輿乘輦至敦化門命勉兢出標信解嚴由敦化門進善門降輦乘輿入仁政門由萬安門還內諸臣以次退出
정조 18년
甲寅二月初九日未時上御重熙堂左承旨入侍時左承旨徐榮輔記事官徐有聞記注官承膺祚記注官洪樂游以次進伏訖上命書傳敎今番慶科殿試之以二十八日爲之者非不知窘束而屢問於禮判則自今晦至來旬無非齋日云此所以殿試不但太近唱榜亦甚太遠者也今聞諸臣言考券窘束之外入門亦多紛沓云文初試分三所試取前一日申時前開門許入而懸題於子丑時辰試紙用大好紙八路咸聚爭先躍龍考券之際切勿遺珠其所蒐羅之方預令廟堂講究草記待下批知委試所殿試日雖至差晩畢到後當懸題直赴外試券皆令入門安寶俾多士知同慶之意科場嚴然後遐方實才得意廟堂以此嚴飭禁亂所亦令諸生預各知悉十六日次殿講相値今月亦多齋日春到記從近爲之明日朝食堂到記收取以來事該房知悉三日製則差待鄕儒上來今月內當於初試前從便設行親臨試取試紙用大好紙亦令成均館知悉命退承史以次退出
정조 18년
李羽晉啓曰閟宮將事何等敬謹而薦俎官權裕奉案之際全無駿奔之意行步徐緩進饌之後不待笏記之唱徑先起立擧措顚錯失儀多端從重推考何如傳曰允
정조 18년
徐美修啓曰大司憲執義掌令一員持平二員未差掌令張至顯呈辭監察茶時之意敢啓傳曰知道
정조 18년
李勉兢啓曰卽者議政府錄事來言左議政金履素右議政金憙以爲嚴敎之下萬萬震凜求死不得走伏金吾門外恭俟鈇鉞之誅云仍納命召何以爲之敢稟傳曰勿念反爾朱子雖戒不可開棘范相亦言抵律之後猶且不必爲無例之例此乃不曰云云而曰槃劍之意也至於卿等更暴前疏未伸之薀似因路阻而不敢爲之大抵伊時卿等處義未知其果能得當乎由前而朝體不可不顧由後而臣職不可不修卿等念之哉勿待命事遣史官傳諭仍傳命召
정조 18년
徐美修啓曰卽者義禁府都事來言左議政金履素右議政金憙今方待命於金吾門外云係是大臣去就敢啓傳曰知道
정조 18년
李勉兢啓曰備邊司郞廳來言今日賓廳日次而領議政洪樂性身病左議政金履素右議政金憙方在胥命中不得來會云矣敢啓傳曰知道
정조 18년
李勉兢啓曰卽者議政府錄事來言左議政金履素右議政金憙以爲伏奉聖批辭旨截嚴誨責備至壞朝體蔑臣職之罪尤無所逃雖承勿待命之敎轉益震剝求死不得仍爲泥首胥命於金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 18년
傳于李勉兢曰右承旨入侍
정조 18년
傳于李勉兢曰監董堂上入侍
정조 18년
李羽晉啓曰忠淸道老人啓本纔已啓下矣政官牌招開政以爲加資下批之地何如傳曰允
정조 18년
徐榮輔啓曰校理尹羽烈副修撰李相璜旣已行公而不爲入直以値上下番俱空事體所在誠極未安竝推考警責仍卽牌招入直何如傳曰允
정조 18년
徐榮輔啓曰校理尹羽烈牌不進罷職傳旨今方捧入而副校理李龜雲在外副修撰李相璜陳疏入啓玉堂上下番俱空已至經宿事甚未安未差之代今日政差出待下批仍卽牌招以爲推移入直之地何如傳曰允
정조 18년
以校理尹羽烈牌不進罷職傳旨傳于徐榮輔曰只推
정조 18년
徐榮輔啓曰校理尹羽烈旣有只推之命副修撰李相璜上疏纔已還給竝卽牌招入直何如傳曰允校理尹羽烈有情勢許遞與未差之代詣臺臺臣中權坪張至顯除授牌招入直
정조 18년
校理權坪張至顯除授事承傳
정조 18년
徐美修以義禁府言啓曰全羅監司李書九狀啓內全州判官鄭東輔罪狀令攸司稟處事啓下矣鄭東輔今方待命卽爲拿囚之意敢啓傳曰知道時囚皆於今日捧供可也
정조 18년
傳于李勉兢曰詞訟委屬可悶亞尹中衆所共知實故許遞今日政差出時囚近頗滯囚有今日捧供之命呈辭判堂及有實故同義禁許遞竝令今日政差出
정조 18년
有政吏批判書金思穆牌不進參判丁範祖進參議未差同副承旨李羽晉進以黃昇源爲大司憲鄭致淳爲大司諫李顯默爲執義許晊爲司諫姜文會爲掌令鄭晩錫朴吉源爲持平權坪爲獻納李龜錫爲司饔主簿許栮爲寧陵別檢尹玄錫爲全州判官沈興永爲副修撰李冕膺爲左尹李文源爲判義禁李鼎運爲同義禁司直尹弘烈今加嘉義護軍朴宗珪今加嘉善以上加資事承傳
정조 18년
李勉兢以兵曹言啓曰同知中樞府事池得球盧達宗黃德謙僉知中樞府事崔李始集安重煜韓德亮金鼎夏文弼呂金振兌李春世李成遠黃時規李世佑五衛將朴宗珪李文顯俱以老病之人或肅謝或在外景福宮衛將鄭彦裕病難供職呈狀乞遞輪番之任不可久曠竝今姑改差何如傳曰允
정조 18년
兵批判書徐有防進參判林濟遠參議宋銓病參知尹致性入直右承旨李勉兢進以柳誼爲同知朴聖集爲僉知閔有洙爲五衛將李性淵爲景福將閔喆爲訓鍊判官副護軍李壽鵬僉知金鳳益以上單付
정조 18년
以都摠府寶劍望筒傳于李勉兢曰老病及懸頉人許遞與移拜臺職之代今日政差出待下批牌招察任
정조 18년
兵批再政以鄭大容李敬一洪聖淵具世勣爲副摠管
정조 18년
徐美修啓曰卽者義禁府都事來言時囚皆於今日內捧供事命下而判義禁李文源同義禁李鼎運未肅拜同義禁李義弼摠府入直只有同義禁趙心泰一員例不得開坐無以擧行云新除授禁府堂上竝卽牌招以爲備員開坐之地何如傳曰判堂聞有實故許遞摠管李義弼兼帶金吾亦爲許遞前望單子入之待下批與未肅拜堂上牌招
정조 18년
禁府堂上前望單子入之判義禁任希曾知義禁鄭好仁落點
정조 18년
以校理權坪張至顯牌不進罷職傳旨傳于李羽晉曰只推更爲牌招
정조 18년
以訓鍊都監勸武軍官朱光復試射劃記傳于李勉兢曰是誰之子一中可敵他人之全布爲先直赴會試限科前若得二中直赴殿試
정조 18년
以輪對官望筒傳于李勉兢曰明日殿座相値後日次來待受點人中兵曹正郞鄭晩錫仍任詞訟數遞可悶刑曹前參議鄭致淳亦爲仍任臺諫有闕之代明日政官牌招開政差出
정조 18년
李羽晉以吏曹言啓曰本曹佐郞李東冕呈狀內矣身素患痰癖之症挾感添劇日夜苦痛以此病狀萬無供職之望云身病旣如是則不可强令察任今姑改差何如傳曰允
정조 18년
李羽晉以吏批言啓曰玉堂闕員今當差出而曾經之人多在解由未出中無以推移備擬合有變通之道何以爲之敢稟傳曰通融擬入可也
정조 18년
蔡弘履以宣惠廳言啓曰本廳郞廳李潞秀移拜全州府判官矣該掌方有釐正之事使之專管擧行有難付之生手前郞廳李潞秀仍任何如傳曰允
정조 18년
蔡弘履以賑恤廳言啓曰南部朴井契任掌崔漢成今月初九日本洞路傍得二歲遺棄兒同里居良女李召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 18년
徐榮輔以奉常寺都提調言啓曰祭享所用春等中脯依定式今二月十一日始造之意敢啓傳曰知道
정조 18년
李勉兢以兵曹言啓曰依下敎承傳宣傳官南衡重決棍七度後汰去降定禁軍之意敢啓傳曰知道
정조 18년
李勉兢以兵曹言啓曰因承政院啓辭邊將應薦不薦人令該曹察推事允下矣行司直趙瑍知中樞府事鄭好仁吳著行副司直成德朝鄭存中李堉宋濟魯鄭景淳徐秉德李復永洪檢崔申大升李祖承李東郁奇彦鼎朴師沃李身晦趙鎭寬金基正高益擎申匡堯徐命全同知中樞府事安鼎大李性吾漢城左尹沈煥之江陵府使權以綱寅寧君鄭寅煥寧豐君洪秉殷晉陵君姜必岳杞寧君兪漢章行副護軍柳鎭恒金光宇徐赫修李杞齡李性默全羅兵使李東植行副護軍尹守範曺允彬安翼儕鄭宇璧李顯福金命赫李晟吳載衡金彦之禹弼昌李秉三崔昌國安復和朴泰鳳李長春金宗煜孫昌軫鍾城府使李義駿安州牧使尹守翼宗簿正尹寅基校書判校金洪運俱以應薦而不薦竝推考警責何如傳曰允
정조 18년
李勉兢以備邊司言啓曰會寧慶源開市旣已完畢令槐院撰出咨文別定禁軍騎撥下送于灣府使之傳給鳳城將處以爲轉致北京之地何如傳曰知道
정조 18년
李勉兢以備邊司言啓曰今此華城城役時門樓所用槐雜木監董堂上趙心泰筵稟卜定於兩南所産諸島而今聞湖南右水營分定於道內各邑各寺無論道里之遠近使之斫取運納云凡屬水原聖念不欲一毫貽弊於民間該堂所奏亦非列邑卜定則該水使誤看知委之關辭致此列邑繹騷之者萬萬駭然當該水使爲先從重推考分付道臣依關辭擧行之意嚴飭分付何如傳曰筵稟卜定時明言其株數而猶慮如弊申飭何如則該閫擧行之如此極爲駭然此閫若此則他閫可知其在城役事事務從除弊之道何恤迎近乎令道伯嚴査管下諸閫狀聞後稟處兩南道臣處亦爲關飭而雖以監董堂上言之若遵筵飭申明叮托豈有是乎該堂爲先推考可也
정조 18년
李勉兢以都摠府言啓曰副摠管李義弼以同義禁本府坐起晝仕出去之意敢啓
정조 18년
李勉兢以訓鍊都監言啓曰今二月十一日親臨明政門春到記儒生試製時因兵曹節目金虎門軍一百四十名除出把摠金魯岳哨官韓遂勳率領設布帳外環衛雜人一切嚴禁事畢後還入直所而待標信擧行之意敢啓傳曰知道
정조 18년
李勉兢以禁衛營言啓曰今二月十一日親臨明政門春到記儒生試製時依兵曹節目弘化門入直軍六十二名內除營直五名元入直將官率領仍直其餘軍兵出番哨官吉殷春率領排立於設布帳外事畢後還直所而待標信擧行之意敢啓傳曰知道
정조 18년
李勉兢以御營廳言啓曰今二月十一日明政殿親臨春到記儒生試取時依兵曹節目東營集春營入直軍一哨內各留營直五名餘皆除出入直把摠申協哨官丁麟泰率領弘化門外分左右排立事畢後各還本處入直而竝待標信擧行之意敢啓傳曰知道
정조 18년
徐美修以義禁府言啓曰善山前府使朴綏源居昌前縣監兪漢紀草溪前郡守尹昇東金海前府使李文喆等憑藉賑資剝割殘民之罪竝令攸司稟處事啓下矣李文喆今方待命卽爲拿囚朴綏源兪漢紀尹昇東前以此罪已經勘配不可一事再勘竝爲勿論而雖以道臣言之向來飭敎何等申嚴則以已現發已勘斷者更爲論列事近不誠合施重勘而道臣體重令廟堂稟處何如傳曰允道臣事極爲駭然爲先越俸一等可也
정조 18년
徐美修以義禁府言啓曰壬子春因黃海前兵使吳載䘗狀啓以善積鎭還穀反逋事該鎭前僉使朴泰根金光國等令刑曹押送該閫準數充上後拿問處之事自兵曹覆啓蒙允矣卽接黃海兵使姜五成牒呈則朴泰根金光國等任內反逋今纔畢捧云矣朴泰根金光國等方在黃州地依例發遣府書吏竝拿來何如傳曰係是宥旨前事分揀可也
정조 18년
刑曹啓目義州居良女咸召史爲其夫金衆望德請放事擊錚原情云云原情勿施咸召史所當嚴處而事係爲夫參酌放送何如判付啓依允爲旀郊幸時以擊錚之混竝勿施近於矯枉太過昨日則分付都事使之可捧者兺捧之則當依定式只以通衢擊錚者移送卿曹而不此之爲乃敢以廣通橋中越禁鳴錚者亦爲移送焉用如許考喧都事乎當該右列都事拿問處之此後城內則一依定式捧供餘皆勿施事申明嚴飭爲良如敎又啓目粘連殷栗縣殺獄罪人洪在裕獄事回啓云云更加嚴訊期於得情何如判付啓日前諸承旨持公事入侍時此文書判下也只知爲傅生之案措語判下矣今始覺其判辭中違錯更爲細閱非欲遂前見容有一分可恕大抵正犯洪在裕之殺金女意不在於打而已想其光景則忿頭着急者卽納汚而彼拒此執之勝豈無觸踢之損乎況渠母與妻壓其兩脚則設有當下觸踢三人之中難辨其孰是緊犯兺不喩彼之身之不空亦未必知而故爲由情而論則意不在打雖打亦非獨爲必殺之心非所可論由法而言則正犯旣不分明邂逅未必償命兺除良家人共犯只坐家內尊長則渠母雖女人非尊長而何況率渠與妻而趕走金女之家者亦非首謀而何道伯傅生之論可謂覰見裏面深知法理是置在裕身乙依道啓減律勘處事分付爲良如敎
정조 18년
江華留守李洪載疏曰伏以皇天垂佑玉候快復南殿行禮聖慕克伸臣民慶忭曷有其極仍伏念臣年迫遲暮病又沈淹不堪於明廷任使之末亦已久矣間者趨走於佐貮之職冒膺於詞訟之除者祗緣受恩罔極淪浹肌髓遲回戀結不忍便訣之意而竊自念才具焉樗櫟之無所當筋力焉老牛之鞭不起酬答洪造此生無望則未嘗不悲愧交中涕淚無從至於劇任重擔實是臣夢想之所不到今此分司恩命奚爲而及於臣哉臣誠惝怳驚感不知所以措躬也噫居留之任本自不輕而乃本島則尤有別焉襟帶於王畿咽喉於湖海保釐控禦責任至重況又凶逆假息島中一天之戴神人憤積一葦之抗憂虞萬端此時此任尤宜愼揀豈可遽然畀之於如臣衰朽千萬無似之身哉且臣嘗蒙被誤恩猥膺藩寄觸事昏憒仰累聖簡至今追惟惶愧靡定今以蔑效之身全昧自量之義恃寵冒居更致僨誤則臣身雖不足恤其於國事何哉左右揣量斷無承當之望玆敢刳瀝肝血仰籲崇嚴之聽伏乞天地父母察臣由中之懇非出飾讓亟命鐫改臣新授之職回授可堪之人以幸國事以安私分不勝大願答曰省疏具悉卿其勿辭行公
정조 18년
副修撰李相璜疏曰伏以臣於昨日得見兩司諸臣疏槪繼聞有僚官徑出之擧槪想其罪在緩討義暴自引也臣於此亦不勝萬萬惶恧之至金鍾秀之投呈凶疏罪犯惡逆昭布於日前下敎則爲三司之臣者義重沐浴不容晷刻少緩固當卽地簡通倡率諸臺以爲合辭聲討之擧而倉卒迫昏不善周旋拖過伊日者實難免玩愒之罪其失則三司一也臣旣行公則出直與入直又無間也今若諉罪於兩司諸臺歸咎於入直僚官而臣乃掦掦冒據自同無故則掃盡廉隅寧有是理且諸臺與僚官俱以是至蒙譴何而在臣則郵罰不加刑政之失抑又非細伏願聖明察臣自引之義勘臣緩討之罪毋或使同罪者倖逭焉顧臣私義已無以冒沒於見職而臣母宿病又添於換節之交手脚麻痺坐臥俱妨脾胃削弱飮啖全廢奄奄牀席症形危劇臣方奔走醫治左右母側而雖使臣因公暫出一時扶將替護無人至於彌日離舍縻鎖禁直情私煎迫實無强抑之望經筵入番何等至重而緣臣曠闕已過一宿瘝厥之罪尤無所逃玆敢隨牌陳章乞賜重勘以嚴紀綱俾得專意救護少伸至情千萬辛甚以副修撰李相璜上疏傳于李羽晉曰還給
정조 18년
甲寅二月初十日巳時上御重熙堂右承旨入侍時右承旨李勉兢記事官鄭文始記注官金良倜洪樂游以次進伏訖上曰戶判入侍賤臣承命出傳與戶曹判書沈頤之偕入進伏上曰補階板何以爲之乎頤之曰間數之多寡不一方筵稟定奪計矣上曰今番則以最少前例限四十間排設前期始役可也頤之曰訓局軍兵兼料米太例自臣曹劃送而卽接訓局移文則華城城役役糧自京方措備船運多有難處之端若以本府及附近邑稅穀中米限一千七百石太限七百石相換取用則彼此俱便云京外之互相推移似無所妨而正供事體至重不可不一番經稟後區劃故敢此仰達矣上曰依爲之出擧條仍命退諸臣以次退出
정조 18년
甲寅二月初十日未時上御重熙堂右承旨監董堂上入侍時右承旨李勉兢記事官徐有聞記注官金良倜洪樂游監董堂上趙心泰以次進伏訖上敎心泰曰城役在卽可合稟達者一一陳達可也心泰曰城役所所貿米太以田稅米太相換事纔因戶曹判書沈頤之筵稟已爲蒙允而軍器寺甲冑米上下者又爲貿得今方除留於惠廳惠廳所納水原府大同米中從其石數相換取用恐合便宜敢此仰達矣上曰依爲之心泰曰本府水下各處又有貿米以置者矣傍近民人所受軍餉以此貿米分給後餉倉所在軍餉米自役所取用十分方便槪貿米別無米色之精麤亦以餉倉斛子準量分給則在村民除遠輸之弊在役所得馱載之費量宜換用之意出擧條知委本府何如上曰公私兩便依此爲之令廟堂卽爲行會可也心泰曰役所初頭所用數萬兩雖已取貸於禁御兩營來後需用勢將漸次浩汗不可不姑先限十萬兩貸來於均廳而十萬兩馱輸之費亦將不些傍近畿邑及三南各道結錢之路過本府近處者一倂直納於役所恐涉方便以此出擧條知委該廳何如上曰依爲之心泰曰當此大役許多材木不可不從便貿用於水上諸處私養山及隣近私養山而近聞畿內各邑或有憑藉城役將有伐木之弊云風傳之說雖不足準信奸細之輩夤緣作奸難保其必無如非備局公文之反貼畿營者而若有冒斫者地方官直爲捉囚報于道臣依律勘繩之意出擧條知委京畿道臣何如上曰依爲之心泰曰見今次第解凍實役在卽各處監役不可以已差下若干人員分排董飭本府人京畿中軍金㷞前府使曺翰振前內禁衛將黃基定前五衛將李泰協前縣監申百祿前宣傳官崔命健別監董差下以爲分掌擧行之地何如上曰依爲之出擧條上曰大司成入侍出榻敎賤臣承命出與大司成鄭大容偕入進伏上敎大容曰近來士習漸不如古雖以親臨試士時言之步趨之際或欠敬謹明日到記場中大司成必各別申飭可也仍命書傳敎曰春到記分製講明日爲之處所則試製於明政門試講於便殿以此分付又命書傳敎曰昨日傳旨中正言南履翼之混捧政院事不察事係署前詣臺何論乎傳旨付標又命書傳敎曰今聞兵判言今番壽資中侍從臣父應爲者或有不爲者如參知尹致性前持平朴崙壽諸人有之云判敦寧金持默則以七十陞資一兩日之內復以七十陞資事涉架疊特命拔之而侍從臣父之援此例不爲過矣令銓曹知悉如有似此應爲不爲之人依法典擧行事分付命退諸臣以次退出
정조 18년
行都承旨蔡弘履緣故出去左承旨徐榮輔坐右承旨李勉兢坐直左副承旨徐美修坐直右副承旨兪漢寧坐同副承旨李羽晉坐注書徐有聞仕鄭文始仕直事變假注書鄭馦仕
정조 18년
李羽晉啓曰副修撰沈興永時在京畿利川地經筵入番事緊斯速乘馹上來事下諭何如傳曰允
정조 18년
李勉兢啓曰來十六日日次儒生殿講日次而國忌齋戒相値頉稟之意敢啓傳曰講日前後連値齋日十三日爲之
정조 18년
徐榮輔啓曰日次儒生殿講十三日爲之事命下矣處所以何處爲之乎敢稟傳曰便殿爲之
정조 18년
有政吏批判書金思穆進參判丁範祖進參議未差同副承旨李羽晉進以李昌漢爲大司諫洪克浩爲掌令朴載淳爲持平洪大協爲獻納李貞運爲修撰申光岳爲吏曹佐郞韓啓玉爲黃山察訪刑曹參議鄭致淳兵曹正郞鄭晩錫以上仍任事承傳
정조 18년
李勉兢以兵曹言啓曰宣傳官韓聖養身病猝重勢難供職呈狀乞遞侍衛之職不可久曠改差何如傳曰允
정조 18년
兵批判書徐有防進參判林濟遠參議宋銓病參知尹致性入直右承旨李勉兢進以尹弘烈朴宗珪爲同知許溟爲宣傳官李昌根金替興王天樑鄭位賢林東秀閔弘柱爲加設同知李遠壽金景欽爲加設僉知
정조 18년
以雲劍望筒傳于李勉兢曰雲寶劍及堂下侍衛置之別雲劍以今日受點者仍用
정조 18년
徐美修啓曰卽者議政府錄事來言左議政金履素右議政金憙以爲罪負至重鈇鉞不加義分都虧震剝轉深恩批之下不敢退歸仍爲冒死胥命於金吾門外恭族嚴誅云仍納命召何以爲之敢稟傳曰勿待命事遣史官傳諭仍傳命召
정조 18년
義禁府啓目前咸興判官洪彝浩原情云云傳旨內辭緣泛稱遲晩刑推得情何如判付啓除刑推議處爲良如敎又啓目全州前判官鄭東輔原情云云傳旨內辭緣泛稱遲晩刑推得情何如判付啓取考受敎律文草記勘律爲良如敎又啓目金海前府使李文喆原情云云問目內辭緣惶恐遲晩所當請刑是白乎矣曾經閫帥勿爲請刑載在大典通編上裁何如判付啓論理議處爲良如敎又啓目義禁府都事申偗原情云云問目內辭緣泛稱遲晩所當請刑是白乎矣曾經都摠府事勿爲請刑載在大典通編議處何如啓依允又啓目海南前縣監李運春原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允又啓目前執義徐有沂矣矣身適緣病篤晩呈肅單遲滯之罪萬殞猶輕禁推罪杖八十收贖奪告身三等私罪啓奉敎依允爲旀功減一等爲良如敎
정조 18년
李勉兢啓曰卽者義禁府都事來言時囚罪人鄭東輔草記照律事命下而判義禁任希曾未肅拜次堂例不得擧行云判義禁卽爲牌招以爲擧行之地何如傳曰允
정조 18년
兪漢寧以吏曹言啓曰因右承旨李勉兢所啓守令薦應不薦人令該曹察推事允下矣行副司直趙瑍鄭景淳李復永鄭好仁洪檢奇彦鼎申大升李祖承李東郁沈煥之行副護軍李壽鵬李性默鍾城府使李義駿宗簿寺正尹寅基校書館判校金洪運俱爲應薦而不薦竝依定式推考警責何如傳曰允
정조 18년
李羽晉以弘文館言啓曰本館下番無他推移之員不得已以上番姑降入直之意敢啓傳曰知道
정조 18년
李勉兢以訓鍊都監言啓曰去正月十九日沔川居閑良李永祿本局勸武軍官差定柳葉箭小布各一巡試射草記批旨內知道給暇下送待科時使之上來上來卽爲草記可也事命下矣勸武軍官李永祿今已上來之意敢啓傳曰卿其試取各技試記書入可也
정조 18년
甲寅二月十一日卯時上御明政門春到記儒生分製講入侍時行都承旨蔡弘履左承旨徐榮輔右承旨李勉兢左副承旨徐美修右副承旨兪漢寧同副承旨李羽晉記事官徐有聞鄭文始記注官承膺祚洪樂游製述試官行判中樞府事朴宗岳行司直徐鼎修行大司成鄭大容行副司直尹行任南公轍副修撰李相璜兵曹佐郞柳師模殿講試官行判中樞府事朴宗岳刑曹判書李得臣右尹李冕膺兵曹參議宋銓兵曹佐郞申龜朝吏曹正郞李元八副司果李重蓮以次進伏訖上具翼善冠衮龍袍乘輿出永淸門御明政門試官率應製儒生入就拜位引儀唱試官行四拜禮訖宗岳進前曰連日勞動聖體若何上曰一樣矣宗岳曰王大妃殿氣候若何上曰一樣矣宗岳曰惠慶宮氣候若何上曰一樣矣上命鼎修大容書策題美修跪告宣敎宣敎官奉題懸題訖通禮跪告禮畢乘輿由永淸門交泰門還內御便殿試官判府事朴宗岳刑曹判書李得臣右尹李冕膺兵曹參議宋銓副司果李重蓮兵曹佐郞申龜朝吏曹佐郞李元八率應講儒生行禮訖進前上曰開講進士閔令儒等以次應講畢上命樂游呼純通幼學崔鳳和新來勉兢曰奏御文字何等審愼而卽見春到記生進書啓則姓名或有漏落字劃亦多錯誤事甚未安不可無警大司成鄭大容推考何如上曰依爲之有防曰慶科庭試初試及謁聖初試試官明日當爲擬入而亞將乏人無以排比依例嘉善水使堂上曾經兵使竝擬何如上曰依爲之命退諸臣以次退出